Metalindustrien uddeler fredag priser til Danmarks 25 bedste lærlinge - og de fem af dem kommer fra Nordjylland.

Der er Niclas Nielsen fra Kongerslev og Casper Trier Korfitsen fra Klarup. For ikke at nævne Nicolai Mørk Jensen fra Hjørring, Asir Hisham Ali fra Frederikshavn og Stephan Larsen fra Aalborg. Og hvorfor så lige nævne de fem? Såmænd bare fordi de i morgen, fredag, skal hædres med Metalindustriens Lærlingepris i Den Sorte Diamant i København. De har nemlig udmærket sig som lærlinge, elever, kolleger og kammerater under deres studietid, og så har de alle fået 12 for deres svendeprøver. De i alt 25 bedste danske lærlinge i metalindustrien modtager prisen - og her kommer de fem af dem altså fra Nordjylland. Niclas Nielsen fra Kongerslev er smed og er blevet indstillet til prisen af sin virksomhed, HMK Bilcon A/S, og sin skole, Tech College Aalborg. Casper Trier Korfitsen fra Klarup er entreprenærmaskinmekaniker og er blevet indstillet til prisen af sin virksomhed, A/S Hydrema Danmark, og sin skole, Aars Erhvervsskole. Nicolai Mørk Jensen fra Hjørring er lastvognsmekaniker, og også han er blevet indstillet til prisen af både sin virksomhed og skole, Im. Stiholt A/S og Tech College Aalborg. Industritekniker Asir Hisham Ali fra Frederikshavn er blevet indstillet af MAN Diesel & Turbo og sin skole, Tech College Aalborg. Og sidst, men ikke mindst, er Stephan Larsen fra Aalborg blevet indstillet til prisen for sit arbejde af Grundfos A/S og sin skole, Mercantec. Ved festlighederne i København vil undervisningsminister Ellen Trane Nørby være blandt talerne. Prisen bliver uddelt for at sætte fokus på 12-talslærlingene og på det faktum, at industrien inden 2025 vil komme til at mangle 44.000 faglærte.